Lansarea volumului „Mitologia Română”, semnat de prof. univ. dr. Antoaneta Olteanu de la FLLS, în cadrul celei de-a XV-a ediții a Salonului Internațional de Carte „Bookfest”

Duminică, 5 iunie 2022, în cadrul celei de-a XV-a ediții a Salonului Internațional de Carte Bookfest, va avea loc lansarea cărții Mitologia Română, semnată de prof. univ. dr. Antoaneta Olteanu, cadru didactic la Departamentul de Filologie Rusă şi Slavă al Facultății de Limbi şi Literaturi Străine, Universitatea din Bucureşti, autor a numeroase cărţi din domeniul culturii şi civilizaţiei ruse.
Evenimentul, care se va desfășura începând cu ora 13:00, va avea loc la Cafeneaua „Julius Meinl” din cadrul Complexului Expozițional Romexpo (Bulevardul Mărăști 65-67, Sector 1, București, în pavilionul B2). 
Prof. dr. Antoaneta Olteanu va prezenta publicului interesat și seria Sovietland (4 volume: „Utopia eșuată”, „Țara Gulagului”, „Patria Omului sovietic” și „Triumful vieții private”), precum și traducerea după Alexander Gogun – Între Hitler și Stalin. Insurecționiștii ucraineni – publicate la Editura Cetatea de Scaun.
„Mitologia, înțeleasă într-o manieră atât de extensivă, se prezintă ca o metodă de analiză a culturilor diverselor societăți. În cazul în care caută să descrie culturile comunităților fără scriere, așa-zise arhaice, ea poate fi considerată ca unul dintre domeniile etnologiei. Dacă se interesează de descrierea vechilor culturi istorice și, în același timp, de reconstituirea lor, mitologia devine una dintre componentele esențiale ale istoriei culturii”, conchide A.J. Greimas.

